N á v r h

na transformáciu Štátneho fondu kultúry Pro Slovakia do 
kapitoly Ministerstva kultúry SR

	Transformácia Štátneho fondu kultúry Pro Slovakia ( ďalej len “štátny fond”)   sa vykoná v nasledovnom časovom a vecnom rozsahu :

1.	Organizačné usporiadanie štátneho fondu  

Štátny fond sa organizačne včlení ako samostatná organizačná zložka s názvom  “Odbor Pro Slovakia”  do Ministerstva kultúry SR  s podriadenosťou   ministrovi kultúry. 

2.	Prechod činnosti  štátneho fondu 

      Súčasný rozsah činnosti štátneho fondu vykonávaný v zmysle zákona č.95/1991 Zb o Štátnom fonde kultúry Pro Slovakia v znení neskorších predpisov,  spočívajúci v poskytovaní grantov fyzickým a právnickým osobám, sa bude  realizovať formou Programu  Pro Slovakia  v rámci organizácie Ministerstva kultúry SR, s ponechaním doterajšieho  systému práce a  činnosti odborných komisií  a  so zachovaním neurčeného okruhu subjektov – žiadateľov o poskytovanie grantov.  

       Obsahové zameranie činnosti Programu  Pro Slovakia pozostáva  z týchto  podprogramov:
-	podprogram divadelníctva,
-	podprogram hudby, 
-	podprogram kinematografie,
-	podprogram  inonárodnej literatúry - umelecký preklad,
-	podprogram miestnej a regionálnej kultúry, 
-	podprogram múzeí a galérií,
-	podprogram výtvarníctva, 
-	podprogram úžitkového umenia a dizajnu a architektúry,
-	podprogram pamiatkovej starostlivosti,
-	podprogram rozhlasovej a televíznej tvorby,
-	podprogram tanečnej kultúry,
-	podprogram  vedeckej a odbornej literatúry, 
-	podprogram kultúrnych  aktivít  vysokých škôl
-	podprogram  knihovníctva.

3.	Majetok štátu v správe štátneho fondu

3.1. Majetok štátu v správe štátneho fondu ( vrátane záväzkov a pohľadávok) prechádza dňom zrušenia štátneho fondu do správy Ministerstva kultúry SR. 

      3.2. Zostatok prostriedkov  štátneho fondu k 31. decembru  2001, vzniknutý z použitia       
      príjmov a výdavkov štátneho fondu, je príjmom osobitného bežného účtu dofinancovania          
      programu zriadeného z transformácie tohto štátneho fondu na Ministerstve kultúry SR.
              Príjmy osobitného bežného účtu dofinancovania programu zo zostatku zrušeného 
       Štátneho fondu kultúry Pro Slovakia sa použijú ako ďalší zdroj financovania  “ Programu       
       Pro Slovakia” Ministerstva kultúry SR.

4.	Pracovno-právne vzťahy štátneho fondu 

Práva a povinnosti vyplývajúce z pracovno-právnych vzťahov súčasných 7 zamestnancov štátneho fondu  ku dňu zrušenia štátneho fondu, prejdú do pôsobnosti a organizačnej štruktúry  Ministerstva kultúry SR.  

5.	Hospodárenie a evidencia štátneho fondu 

Výsledky hospodárenia štátneho fondu  sa premietnu  do ročnej účtovnej závierky štátneho fondu k 31. decembru 2001, s termínom ukončenia do 31. januára 2002 .